શેરોમાં સાવચેતી વચ્ચે સંવત 2074એ વિદાય લીધી હતી. વિતેલા વર્ષ દરમિયાન સેન્સેક્સમાં સાત ટકાનો તો નિફ્ટીમાં 3 ટકાનો ગ્રોથ જોવાયો હતો. આમ વિતેલા સંવત વર્ષમાં રોકાણકારોને સેન્સેક્સમાં એફડી જેટલું વળતર આપ્યું હતું. વર્ષ દરમિયાન સેન્સેક્સ 2,408 પોઇન્ટ અને નિફ્ટી 319 પોઇન્ટ સુધર્યા હતા. અમેરિકામાં મિડ ટર્મ ચૂંટણી થવાની હોવાથી વૈશ્વિક શેરબજારોમાં તે પૂર્વે મિશ્ર ટ્રેન્ડ જોવાયો હતો. એશિયન શેરબજાર વધીને રહેતાં ભારતીય શેરબજારમાં પ્રારંભમાં મજબૂતાઈ જોવાઈ હતી પણ યુરોપના શેરબજાર નીચા ખુલતા મધ્ય સત્રમાં સેન્સેક્સ નરમાઇમાં સરી પડ્યો હતો જે પાછળથી સાધારણ વધીને બંધ રહ્યો હતો. દિવાળીના તહેવારને કારણે કામકાજ મર્યાદીત જોવાયા હતા તો મંદીવાળા પણ નવી સ્ટ્રેટેજી ગોઠવતા પહેલા થોભો અને રાહ જુવોની વૃત્તિ અપનાવી રહ્યા હતા. ક્રૂડના નીચા ભાવ અને રૂપિયો સુધરતા તેની ખાસ અસર જોવાઈ નહોતી.